CELEX: C2005/106/78
Language: el
Date: 2005-04-30 00:00:00
Title: Υπόθεση Τ-85/05: Προσφυγή του Οργανισμού Τοπικής Αυτοδιοίκησης με την επωνυμία «Δήμος Άνω Λιοσίων» και άλλων 6, κατά της Επιτροπής των Ευρωπαϊκών Κοινοτήτων, που ασκήθηκε στις 16 Φεβρουαρίου 2005

30.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/39
            
         Προσφυγή του Οργανισμού Τοπικής Αυτοδιοίκησης με την επωνυμία «Δήμος Άνω Λιοσίων» και άλλων 6, κατά της Επιτροπής των Ευρωπαϊκών Κοινοτήτων, που ασκήθηκε στις 16 Φεβρουαρίου 2005
   (Υπόθεση Τ-85/05)
   (2005/C 106/78)
   Γλώσσα διαδικασίας: η ελληνική
   Ο Δήμος Άνω Λιοσίων με έδρα τα Άνω Λιόσια Αττικής, η Γούλα Θεοδώρα, ο Αργυρόπουλος Αργύρης, ο Μανής Ιωάννης, η Νταλίπη Ελένη, ο Παπαγρηγορίου Βασίλης και ο Φραγκαλέξης Γιώργος, κάτοικοι Άνω Λιοσίων, εκπροσωπούμενοι από το δικηγόρο Γ.-Ε. Καλαβρό, άσκησαν ενώπιον του Πρωτοδικείου των Ευρωπαϊκών Κοινοτήτων στις 16 Φεβρουαρίου 2005 προσφυγή κατά της Επιτροπής των Ευρωπαϊκών Κοινοτήτων.
   Οι προσφεύγοντες ζητούν από το Πρωτοδικείο:
   
               —
            
            
               Να ακυρωθεί καθ' ολοκληρίαν η υπ' αριθμ. 5522/21-12-2004 απόφαση της Επιτροπής σχετικά με τη χορήγηση συνδρομής από το Ταμείο Συνοχής για το έργο «Κατασκευή Α' Φάσης 2ου ΧΥΤΑ Δυτικής Αττικής στη θέση Σκαλιστήρι του Δήμου Φυλής στην Ελληνική Δημοκρατία (αριθμός CCI: 2004 GR 16 C PE 001)» και
            
         
               —
            
            
               Να καταδικαστεί η Επιτροπή στη δικαστική δαπάνη των προσφευγόντων.
            
         Ισχυρισμοί και κύρια επιχειρήματα
   Προς θεμελίωση της προσφυγής τους οι προσφεύγοντες επικαλούνται ότι η προσβαλλομένη απόφαση είναι αντίθετη με τους στόχους διατήρησης, προστασίας και βελτίωσης της ποιότητας του περιβάλλοντος, προστασίας της υγείας των ανθρώπων και συνετής και ορθολογικής χρησιμοποίησης των φυσικών πόρων που προβλέπονται από τα άρθρα 2, 4 (1) και 174 ΕΚ, επειδή με αυτή υποχρεώνεται η περιοχή των Άνω Λιοσίων, που οι προσφεύγοντες τη θεωρούν ρυπασμένη και υποβαθμισμένη, να υποδεχθεί πολύ μεγαλύτερες ποσότητες απορριμμάτων από τους άλλους δύο προβλεπόμενους χώρους διαχείρισης απορριμμάτων στο Νομό Αττικής. Στο ίδιο πλαίσιο οι προσφεύγοντες επικαλούνται διάφορα προβλήματα της θέσης που επιλέχθηκε για την κατασκευή του ΧΥΤΑ, όπως το γεγονός ότι στην ουσία αυτή αποτελεί συνέχεια ήδη υπάρχουσας εγκατάστασης, ότι η σχετική περιοχή έχει χαρακτηριστεί ως ζώνη απόλυτης προστασίας του φυσικού περιβάλλοντος και είναι εν μέρει δασική και εν μέρει αναδασωτέα, δεν έχει εξασφαλισθεί από άποψη ιδιοκτησιακή και δεν είναι η καταλληλότερη σύμφωνα με τη σχετική μελέτη περιβαλλοντικών επιπτώσεων.
   Περαιτέρω οι προσφεύγοντες επικαλούνται ότι η προσβαλλομένη απόφαση είναι αντίθετη με τις υποχρεώσεις της Ελληνικής Δημοκρατίας
   
               —
            
            
               να λαμβάνει τα ενδεδειγμένα μέτρα για την προώθηση της πρόληψης, της μείωσης της παραγωγής και της βλαπτικότητας των αποβλήτων και να αναπτύξει καθαρές τεχνολογίες και την οικονομικότερη εξασφάλιση των φυσικών πόρων καθώς και να εξασφαλίσει ότι η διάθεση και η αξιοποίηση των αποβλήτων θα πραγματοποιείται χωρίς να τίθεται σε κίνδυνο η υγεία του ανθρώπου και χωρίς να χρησιμοποιούνται διαδικασίες ή μέθοδοι που ενδέχεται να βλάψουν το περιβάλλον, όπως προβλέπεται από τα άρθρα 3 και 4 της Οδηγίας 91/156 (1)
               
            
         
               —
            
            
               να τηρεί τον ειδικό περιφερειακό σχεδιασμό για τον περιορισμό, την ανακύκλωση και την επεξεργασία των στερεών αποβλήτων, όπως αυτή απορρέει από τα άρθρα 3, 4 και 6 της Οδηγίας 75/442 (2)
               
            
         
               —
            
            
               να έχει ελέγξει ότι η νέα εγκατάσταση θα διαθέτει τα κατάλληλα προληπτικά αντιρρυπαντικά μέτρα για να μην προκληθεί σημαντική ρύπανση, όπως προβλέπει το άρθρο 3 της Οδηγίας 96/61 (3)
               
            
         καθώς και με τις υποχρεώσεις της Ελληνικής Δημοκρατίας που απορρέουν από το άρθρο 1 της Οδηγίας 97/11 (4).
   
      (1)  Οδηγία 91/156/ΕΟΚ του Συμβουλίου της 18ης Μαρτίου 1991 για την τροποποίηση της οδηγίας 75/442/ΕΟΚ περί των στερεών αποβλήτων, ΕΕ αριθ. L 078, σ. 32
   
   
      (2)  Οδηγία 75/442/ΕΟΚ του Συμβουλίου, της 15ης Ιουλίου 1975, περί των στερεών αποβλήτων, ΕΕ αριθ. L 194, σ. 39 - Ελληνική ειδική έκδοση: Κεφάλαιο 15, τόμος 1, σ. 86
   
   
      (3)  Οδηγία 96/61/ΕΚ του Συμβουλίου, της 24ης Σεπτεμβρίου 1996, σχετικά με την ολοκληρωμένη πρόληψη και έλεγχο της ρύπανσης ΕΕ αριθ. L 257, σ. 26
   
   
      (4)  Οδηγία 97/11/ΕΚ του Συμβουλίου, της 3ης Μαρτίου 1997, περί τροποποιήσεως της οδηγίας 85/337/ΕΟΚ για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον ΕΕ αριθ. L 073, σ. 5